Et vådt forår og en tørkeramt juni er skyld i, at afgrøderne i år præsterer dårligt.

Vi er nu trådt ind i august og synet af lysegule stubmarker opleves nu tiere og tiere. For høsten er i fuld gang i Nordjylland, hvor landmændene benytter sig af det pletvise tørvejr til at køre mejetærskerne ud på markerne. Det er dog ikke nogen fremragende høst, der ventes. - Det er godt at være i gang. Det er årets vigtigste begivenhed, lyder det fra landmand Peter Flyger. Han har lørdag sat sig bag rattet på sin mejetærsker ved marken ved Tårs i Vendsyssel. Det er dog ikke just en svir at bevæge sig rundt på de kornfyldte marker. Udbyttet er ifølge landmanden nemlig ikke ligefrem storslået i år. - Det er under middel. Måske 10-15 procent lavere end normalt, konstaterer Peter Flyger og fortsætter: - Vi kunne ikke have gjort noget anderledes. Det er, hvad Vorherre melder ud, vi har mulighed for at gøre. Fokus på klimaforandringer Det er et vådt forår og en tørkeramt juni, der er skyld i, at afgrøderne i år præsterer dårligt. Og det er ifølge chefkonsulent ved Landbo Nord, Søren Greve Olsen, årsag til rysten på hovedet blandt landmændene. - Nogle bliver meget skuffede og nogle bliver mindre skuffede, men jeg tror, at alle udover landsdelen bliver skuffede i et eller andet omfang, når først de får mejetærskeren kørt i stilling, siger han. En sommer med hedebølge og tørke sydpå kombineret med regn i større mængder i Danmark henleder fokus på klimaforandringer. Og ikke mindst hvordan de håndteres. - Der vil være flere og flere, der skal kigge på vanding, og så hele afvandingsdelen, siger Søren Greve Olsen. - For ligesom vi skal bruge vand, skal vi også kunne komme af med vandet, så vi skal have efterset vores dræn. Og så skal vi kigge på vores afgrøder. For nu fokuserer Peter Flyger på at få høstet sine 400 hektar med forskellige afgrøder. Han krydser fingre for, at vejret arter sig, så det kan ske i god ro og orden. - 14 dages tid uden regn ville være godt, siger Peter Flyger håbefuldt. Se hele inslaget herunder: